b'\n_START_ARTICLE_\nKaktusi\n_START_SECTION_\nKalendar radova\n_START_PARAGRAPH_\nSije\xc4\x8danj_NEWLINE_Nema nekih ve\xc4\x87ih aktivnosti me\xc4\x91u biljkama u stakleniku osim \xc5\xa1to cvatu neki epifitni kaktusi. Ako biljke nose mnogo cvjetova, mora ih se zalijevati najmanje jednom tjedno, no to ovisi o temperaturi. Njima zimi odgovara temperatura od minimalno 10\xc2\xb0C, ali cvatu i pri ni\xc5\xbeim temperaturama. Conophytum i Lithops se tijekom sije\xc4\x8dnja ne zalijevaju._NEWLINE_Velja\xc4\x8da_NEWLINE_U prvoj polovici ovog mjeseca nema novosti, osim \xc5\xa1to \xc4\x87e uz pojavu prvih sun\xc4\x8devih zraka neki kaktusi kao Rebutia i Mammillaria pokazati cvjetne pupove. Mnogi kaktusi se sada presa\xc4\x91uju u ve\xc4\x87e posude tako da se pazi na grumen zemlje oko korijena, da ne bi do\xc5\xa1lo do o\xc5\xa1te\xc4\x87enja. U ovo doba se mo\xc5\xbee o\xc4\x8dekivati i pojava nametnika-crvaca koje se uni\xc5\xa1ti nekim od insekticida._NEWLINE_O\xc5\xbeujak_NEWLINE_Mnoge biljke vidno rastu, a pogotovo lisnati sukulenti, kojima je sada potrebno i vi\xc5\xa1e vode. Uz povoljnu toplinu i dosta sunca, veliki \xc4\x87e broj okruglih kaktusa i neki epifitni pokazati cvjetne pupove. Ve\xc4\x87i epifitni kaktusi s velikim cvjetovima trebat \xc4\x87e vi\xc5\xa1e vode i gnojiva._NEWLINE_Travanj_NEWLINE_Svim kaktusima, osim nekim sukulentima, kao Conophytum ve\xc4\x87 sada im se mo\xc5\xbee dati dosta vode i to u ranim jutarnjim satima ako se o\xc4\x8dekuje vru\xc4\x87 i sun\xc4\x8dan dan. Za nekoliko dana i Opuntia \xc4\x87e pokazati znakove \xc5\xbeivota. Mnoge cvatu\xc4\x87e biljke pokazat \xc4\x87e znatan napredak u rastu._NEWLINE_Svibanj i Lipanj_NEWLINE_U ovim mjesecima osje\xc4\x87a se sve ja\xc4\x8di rast i cvatnja, a povi\xc5\xa1enjem temperatura i ve\xc4\x87a potra\xc5\xbenja za vodom. Pomnim promatranjem kaktusa mo\xc5\xbee se ustanoviti koliko im je vode potrebno._NEWLINE_Srpanj, kolovoz i rujan_NEWLINE_Rast svih biljaka je u toku. Conophytum i Lithops sada se mo\xc5\xbee zaljevati kao i ostale biljke. Za koji dan i na njima \xc4\x87e se pojaviti cvjetni pupovi. Sukulentne biljke kao Echeveria i Kalanchoe (Crassulaceae), razvit \xc4\x87e mlade listove i, ako nemaju dovoljno vode, li\xc5\xa1\xc4\x87e \xc4\x87e dobiti prekrasnu crvenu boju \xc5\xa1to daje posebnu ljepotu tim biljkama. Tijekom ljeta veliku opasnost predstavlja crveni pauk koji na o\xc4\x8digled uni\xc5\xa1tava biljke pa ih treba pomno promatrati. Prvi hladniji dani rujna upozoravaju na postepeno smanjenje zalijevanja._NEWLINE_Listopad_NEWLINE_Zalijevanje okruglih kaktusa se obustavlja, ali ne i onih koji upravo cvatu. Prve cvjetne pupove po\xc4\x8dinje pokazivati i bo\xc5\xbei\xc4\x87ni kaktus (Zygocactus truncatus)._NEWLINE_Studeni i prosinac_NEWLINE_Cvjetni se pupovi javljaju na ve\xc4\x87ini kaktusa i prenosi ih se na toplo mjesto.\n_START_SECTION_\nRazmno\xc5\xbeavanje i cijepljenje kaktusa\n_START_PARAGRAPH_\nMnogi iz skupine pravih kaktusa, kao i neki sukulenti, su granati, tako da nema pote\xc5\xa1ko\xc4\x87a pri rezanju izbojaka. Kod pravih kaktusa je dobro pri\xc4\x8dekati 10-14 dana dok se stvori kalus i tek tada se vade. Ako je povr\xc5\xa1ina reza mala ve\xc4\x87 se za nekoliko dana mo\xc5\xbee usaditi u zemlju. Ako je rez velik, kao kod euforbija i cerusa, bolje je rez ostaviti 3-4 tjedna da kalusira. Za to vrijeme biljka mora biti na toplom i suhom mjestu i zasjenjena od utjecaja sunca. Isto tako taj postupak se koristi u slu\xc4\x8daju ako biljka trune tijekom zime, pa se re\xc5\xbee na zdravom dijelu van trule\xc5\xbei. Ima i drugih na\xc4\x8dina vegetativnog razmno\xc5\xbeavanja. Neki sukulenti, posebno oni lisnati, razmno\xc5\xbeavaju se listom i to tako da ga se sadi u pijesak ili odgovaraju\xc4\x87u mje\xc5\xa1avinu zemlje i nje\xc5\xbeno svakog dana prska vodom. Iz toga lista \xc4\x87e prvo potjerati korjen\xc4\x8di\xc4\x87, a zatim i mladica. Ova metoda primjenjuje se kod vrsta rodova Echeveria, Graptopetalum, Kalanchoe, Sedum, Bryophyllum i drugih. Neke vrste Gasteria i Haworthia razmno\xc5\xbeavaju se i iz pojedinih dijelova rezanog lista, i to tako da se pri\xc4\x8deka koji dan, a onda takav dio lista se zasadi i orosi. Sansevierie se uspje\xc5\xa1no razmno\xc5\xbeavaju na taj na\xc4\x8din. Kao \xc5\xa1to je spomenuto kao supstrat u koji se sade reznice koristi se pijesak. Osim pijeska koristi se mje\xc5\xa1avina lisnja\xc4\x8de i pijeska, s time \xc5\xa1to je pijesak ja\xc4\x8de zastupljen. Mnogi kaktusi i neki sukulenti takvih su oblika, da bi se te\xc5\xa1ko razmno\xc5\xbeavali vegetativno. U tim slu\xc4\x8dajevima postoji mogu\xc4\x87ost skidanja vr\xc5\xa1nog dijela kaktusa, su\xc5\xa1enja neko vrijeme i sadnja kao u ve\xc4\x87 navedenim primjerima. Na staroj biljci \xc4\x87e istjerati novo stani\xc4\x8dje._NEWLINE_Cijepljenje se vr\xc5\xa1i tako \xc5\xa1to se cijep uzima od spororastu\xc4\x87ih sorti i stavlja ga se na brzorastu\xc4\x87e deblo kao bismo ubrzali rast. Biljke se mogu cijepiti u svakoj dobi starosti, ali \xc4\x87e uspjeh biti ve\xc4\x87i, ako to radimo na mladoj biljci. Uzimaju se biljke stare 1-2 godine, a mo\xc5\xbee i mla\xc4\x91e. Za cijepljenje je glavni alat britva ili o\xc5\xa1tar no\xc5\xbe. Za podlogu cijepljenja preporu\xc4\x8daju se sljede\xc4\x87e  vrste: Trichocereus, Opuntia, Cereus, Pereskia, Myrtillocactus geometrizans, Hylocereus i Pereskiopsis. Kad se cijepe drugi sukulenti, bitno je da se uzimaju biljke iz iste porodice. Kod cijepljene biljke podloga zadr\xc5\xbeava vlagu, a mladica - novi vrh biljke - mora biti u sjeni i na toplom 10-14 dana. Pri kraju ovog razdoblja skine se u\xc4\x8dvr\xc5\xa1\xc4\x8diva\xc4\x8d, mladica je ve\xc4\x87 prira\xc5\xa1tena na podlogu i biljka se po\xc4\x8dinje normalno odr\xc5\xbeavati.'